Es considera despesa subvencionable el cost de l'espectacle contractat, que es pot fixar:
a) com a caixet, sense que pugui ser superior al caixet màxim declarat per la companyia o empresa en el catàleg de Programa.cat
b) en funció de la recaptació en taquilla més IVA no repercutible, sempre que en aquest darrer cas l'import de taquilla no superi el caixet màxim declarat per la companyia o empresa en el catàleg de Programa.cat, i que la taquilla sigui gestionada i comporti un ingrés per a l'ens local i no per a la companyia o empresa.
c) a través d'una fórmula mixta que combini els dos sistemes que es preveuen als apartat a) i b) anteriors
Si les propostes s'han contractat mitjançant una fórmula mixta (fix + taquillatge gestionat per l'espai escènic o ens local), el suport serà sobre el total.
Les despeses en concepte de dietes o transports es consideraran incloses, a tots els efectes, dins dels sistemes de remuneració esmentats
La subvenció podrà ser percentual o tenir un import fix unitari, i sempre segons les disponibilitats pressupostàries amb aplicació lineal del barem a tota la programació professional que sigui sol·licitada dins els terminis i que compleixi els requisits o criteris establerts.
El cost subvencionable de cada actuació de cadascun dels espectacles no pot superar en cap cas els 8.000 € + IVA.
El suport global del conjunt d'administracions no superarà, en cap cas, el 55% de l'import subvencionable de cada activitat contractada.
S'estableix un suport genèric, especificat en les taules de suport econòmic, que s'actualitzen trimestralment.
Quan la Generalitat i les diputacions ho considerin convenient i atenent a la disponibilitat pressupostària, es podrà establir un suport addicional a les propostes d'especial interès per itinerar pels municipis, que seran valorades per la comissió assessora conforme a criteris de qualitat, interès cultural i adequació econòmica, així com discriminació positiva segons àmbit o subàmbit artístic (en especial els que disposin de plans integrals específics).
Són objecte de suport les actuacions d'espectacles d'arts escèniques i concerts professionals inclosos en la programació estable d'iniciativa municipal, pels quals es faci pagar un preu d'entrada, i les propostes artístiques que s'hagin concebut per a fer-se al carrer, que podran ser gratuïtes.
La professionalitat de les propostes serà valorada mitjançant una comissió assessora.
Se subvencionaran les activitats no organitzades directament per l'ens local que es considerin part de la programació municipal, sempre que estiguin avalades per un conveni de col·laboració o resolució de subvenció on consti el suport i/o finançament municipal a l'activitat de difusió artística.
Les propostes subvencionables són aquelles que conformen la llista de propostes inclosa en la convocatòria corresponent de l'aplicació de Programa.cat.
Per formar part d'aquesta llista, cal que les propostes compleixin els següents requisits:
El compromís de contractació que els/les professionals han d'incloure en la documentació complementària de presentació de la proposta és un document obligatori i ha d'acreditar una actuació durant el 2021 en un equipament que formi part del Sistema Públic d'Equipaments Escènics i Musicals de Catalunya (SPEEM ) o en municipis de menys de 5.000 habitants que no formin part de l'SPEEM perquè no tenen espai escènic i/o musical.
També s'acceptaran els compromisos de programació que acreditin que la proposta ha format part o formarà part de la programació oficial dels mercats i fires que la Generalitat de Catalunya ha identificat com a estratègics: Mostra d'Igualada, Sismògraf, Fira Trapezi, Mercat de la Música Viva de Vic, FiraTàrrega i Fira Mediterrània.
Per acreditar el compromís de contractació durant el 2021, es pot presentar un contracte, un precontracte, un compromís escrit del programador/a municipal o qualsevol altre document que justifiqui aquest requisit.
En el cas de propostes que ja estan en l'estat "Ajut a programació estable" en la convocatòria 2020 de Programa.cat, no caldrà adjuntar un nou compromís de contractació per a la convocatòria 2021.